Блез Сандрар
Марк Шагал

Превод от френски: Гео Милев, 1919

chitanka.info

Той спи

Събужда се

Внезапно почва да рисува

Той грабва една черква и рисува с една черква

Той грабва една крава и рисува с една крава

С една сардела

Рисува с черепи, ръце, ножове

Рисува с жилите на вола

Със всички скверни болки на еврейските паланки

Раздрани от любовна похот в дълбините на Русия

За Франция

Без жажда и сърце

Рисува той с крака

Очите му отзад

И ето вашето лице

това си ти, читателю

това съм аз

това е той

собствената годеница

бакалинът на ъгъла

овчарката

акушерката

новородени къпят в кофи кръв

небе препълнено с безумие

избликват из устата червеи

на тирбушон прилича la Tour d’Eifel

натрупани ръце

Христос

той сам Исус Христос

на кръста свойта младост изживял

Всеки нов ден самоубийство ново

внезапно той престава да рисува

той беше буден

сега той спи

обесва се със свойта връзка

Шагал изтръпва удивен

безсмъртието го възнася

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.